
    AVIZ

  asupra propunerii legislative  pentru modificarea Legii nr.126/1995 privind regimul materiilor explozive  



În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr. 126/1995 privind regimul materiilor explozive, transmisă cu adresa  nr. P.l.x. 599 din 3.07.2006, înregistrată sub nr. 31/908 din 03. 07. 2006.


Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 28 iunie 2006.



Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din 28 august 2006.

            Membrii comisiei au examinat iniţiativa legislativă supusă avizării, expunerea de motive la propunerea legislativă, punctul de vedere al Guvernului, trimis cu adresa  nr. 1072 din 03.04.2006, prin care nu susţine adoptarea propunerii legislative şi avizul favorabil al Consiliului Legislativ trimis cu adresa nr. 336 din 06.03.2006. Cu prilejul dezbaterilor s-a constatat că modificarea Legii nr. 126/1995, în sensul instituirii interdicţiei pentru persoanele fizice de a utiliza şi depozita materii explozive, ar face inutile eforturile României de compatibilizare a legislaţiei naţionale cu Directiva 93/15/CEE, materializate în elaborarea HG nr. 207/2005 potrivit angajamentelor asumate în procesul de negociere pentru aderarea la Uniunea Europeană la Capitolul 1 – Libera circulaţie a mărfurilor – întrucât, pe de o parte, potrivit legii, explozivii de uz civil sunt o categorie a materiilor explozive, iar pe de altă parte, interdicţia este instituită prin lege, act normativ cu forţă juridică superioară hotărârii de Guvern.

În urma dezbaterilor, cu majoritate de voturi, s-a hotărât avizarea negativă a propunerii legislative.


În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.
               PREŞEDINTE,
SECRETAR,

      Sergiu Andon
George Băeşu
        Consilier

